## Barrachina: “Destinem sis milions d’euros per a impulsar el relleu generacional en el camp alacantí”

*** Un total de 128 jóvens i nous agricultors aposten pel futur del sector a la província d’Alacant
* El conseller d’Agricultura ha recordat que la inversió total en tota la Comunitat arriba als 29 milions d’euros, la més alta fins a la data**

El conseller d’Agricultura, Aigua, Ramaderia i Pesca, Miguel Barrachina, ha afirmat que “destinem 6 milions d’euros per a donar suport als jóvens i nous agricultors de la província d’Alacant, fomentant així el relleu generacional i garantint el futur del sector agrari”.

Barrachina ha fet estes declaracions durant la inauguració de la IV Jornada de Cítrics organitzada per ASAJA-Alacant.

Durant la seua intervenció el conseller ha destacat que la Conselleria d’Agricultura, Aigua, Ramaderia i Pesca ha rebut un total de 128 sol·licituds en la província d’Alacant dins de la convocatòria d’ajudes per a jóvens i nous agricultors. D’estes sol·licituds, 96 corresponen a jóvens agricultors i 32 a nous agricultors, la qual cosa demostra, segons el conseller “el compromís i la il·lusió de la joventut alacantina amb el camp, un sector clau per al desenrotllament econòmic i social de les nostres comarques rurals”.

Barrachina ha subratllat que “estes ajudes representen una inversió de futur, un impuls decisiu per als qui volen iniciar la seua activitat agrària i mantindre viva l’agricultura en la província d’Alacant”.

“Alacant té jóvens valents que veuen l’agricultura com una forma de vida. Ells són els qui garantixen la continuïtat i competitivitat del sector”, ha afirmat Barrachina.

**Inversió i distribució d’ajudes**

En total, els 96 jóvens agricultors alacantins rebran 4,87 milions d’euros, mentres que els 32 nous agricultors obtindran 1,32 milions, la qual cosa suma més de 6,1 milions d’euros destinats exclusivament a la província.

Estes ajudes, que preveuen incentius de fins a 80.000 euros per a jóvens d’entre 18 i 40 anys i de fins a 70.000 euros per a nous agricultors d’entre 41 i 56 anys, contribuiran a reforçar l’activitat agrícola de la província.

Les explotacions beneficiades sumen més de 1.250 hectàrees cultivades, de les quals 230 corresponen a cítrics, un dels cultius més representatius del territori alacantí.

**Compromís i col·laboració**

El conseller ha volgut agrair especialment la implicació d’ASAJA Alacant i del conjunt d’organitzacions agràries i cooperatives en la difusió i tramitació de les ajudes: “Sense la seua col·laboració ha sigut essencial per a registrar estos resultats. El seu compromís amb els jóvens agricultors és fonamental per a garantir el relleu generacional en el camp alacantí”.

Barrachina ha recordat que la inversió total en tota la Comunitat arriba als 29 milions d’euros, la més alta fins a la data per a fomentar la incorporació de nous professionals al sector.

“Invertir en els nostres jóvens agricultors és invertir en innovació, sostenibilitat i arrelament al territori. Ells són el futur de l’agricultura alacantina i del conjunt de la Comunitat Valenciana”, ha conclòs el conseller.

Fecha: 14/11/2025